**भारत सरकार**

**पेट्रोलियम और प्राकृतिक गैस मंत्रालय**

**राज्‍य सभा**

**तारांकित प्रश्‍न सं0 282**

**दिनांक 21 मार्च, 2018**

**दिल्ली में एल॰पी॰जी॰ पंचायत**

**\*282. श्री संजय सेठः**

क्या पेट्रोलियम और प्राकृतिक गैस मंत्री यह बताने की कृपा करेंगे किः

(क) क्या सरकार ने हाल ही में दिल्ली में एल॰पी॰जी॰ पंचायत का आयोजन किया है;

(ख) यदि हां, तो उस कार्यक्रम में भाग लेने वाली महिलाओं की संख्या कितनी थी;

(ग) एल॰पी॰जी॰ पंचायत का आयोजन करने के लक्ष्य और उद्देश्य क्या-क्या थे;

(घ) क्या मंत्रालय की देश भर में ऐसी पंचायतों का आयोजन करने की कोई योजना है, यदि हां, तो तत्संबंधी ब्यौरा क्या है;

(ङ) प्रधान मंत्री उज्ज्वला योजना (पी॰एम॰यू॰वाई॰) के आरंभ होने के पश्चात् से इस योजना से लाभान्वित हुई निर्धन महिलाओं की संख्या कितनी है;

(च) क्या सरकार ने प्रधान मंत्री उज्ज्वला योजना का दायरा बढ़ा दिया है; और

(छ) यदि हां, तो तत्संबंधी ब्यौरा क्या है?

**उत्तर**

**पेट्रोलियम और प्राकृतिक गैस मंत्री**

**(श्री धर्मेन्द्र प्रधान)**

**(क) से (छ):** एक विवरण सदन के पटल पर रख दिया गया है।

**“दिल्ली में एल॰पी॰जी॰ पंचायत” के संबंध में संसद सदस्‍य श्री संजय सेठ द्वारा पूछे गए दिनांक 21 मार्च, 2018 के राज्‍य सभा तारांकित प्रश्‍न सं. 282 के भाग (क) से (छ) के उत्तर में उल्‍लिखित विवरण।**

**(क) से (घ):** प्रधान मंत्री एलपीजी पंचायत (पीएमएलपी) का आयोजन दिनांक 13 फरवरी, 2018 को राष्‍ट्रपति भवन में किया गया था और इस आयोजन में देश के विभिन्‍न भागों से प्रधान मंत्री उज्‍ज्‍वला योजना (पीएमयूवाई) की 100 से अधिक महिला लाभार्थियों ने भाग लिया था।

पीएमएलपी विभिन्‍न विषयों जैसे एलपीजी का सुरक्षित उपयोग, पर्यावरण के लिए इसके लाभ, महिला सशक्‍तिकरण और महिला स्‍वास्‍थ्‍य के संबंध में ग्रामीण एलपीजी प्रयोक्‍ताओं हेतु संवाद मूलक आपसी बातचीत का एक प्‍लेटफार्म है। यह फोरम वहनीय आधार पर स्‍वच्‍छ रसोई ईंधन के रूप में एलपीजी का उपयोग करने के लिए उपभोक्‍ताओं को प्रोत्‍साहित करने का एक प्‍लेटफार्म भी है। पीएमएलपी में सभी राज्‍यों/यूटीज को कवर किया जाता है।

**(ड.):** दिनांक 16.03.2018 की स्‍थिति के अनुसार, तेल विपणन कंपनियों (ओएमसीज) ने इस योजना की शुरूआत से अब तक पीएमयूवाई के तहत 3.48 करोड़ से अधिक एलपीजी कनेक्‍शन जारी किए हैं।

**(च) और (छ):**  सामाजिक-आर्थिक जाति जनगणना (एसईसीसी) सूची के माध्‍यम से संभावित लाभार्थियों की पहचान करने के अलावा, पीएमयूवाई के तहत संभाव्‍य लाभार्थियों की सूची का हाल ही में विस्‍तार किया गया है और इसमें निम्‍नलिखित श्रेणियों को शामिल किया गया है:

1. सभी एससी/एसटीज परिवार
2. प्रधानमंत्री आवास योजना (पीएमएवाई) (ग्रामीण) के लाभार्थी
3. अंत्‍योदय अन्‍न योजना (एएवाई)
4. वन्‍य निवासी
5. अत्‍यधिक पिछड़े वर्ग (एमबीसी)
6. चाय और पूर्व-चाय बागान के जनजाति
7. द्वीपों में निवास करने वाली जनता
8. नदी द्वीपों में निवास करने वाली जनता

\*\*\*\*\*